Na základe Rozhodnutia ministra školstva o obnovení školského vyučovania zo dňa 22. 5. 2020,  podľa § 150 ods. 8 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov v súlade s opatrením Úradu verejného zdravotníctva SR č. OLP/4204/2020 z 22. 5. 2020 **ZŠ s MŠ Spartakovská 5, Trnava** vydala **Dodatok k organizačnému poriadku školy** s účinnosťou od 01. 06. 2020.

Základná škola od 01. 06. 2020 do 30. 06. 2020 poskytne prezenčnú formu vzdelávania na báze dobrovoľnosti pre žiakov 1. stupňa a žiakov 5. ročníka- denne od 8.00 hod. do 11.40 hod., v rozsahu 4 vyučovacích hodín.

Na základe prejaveného záujmu zákonných zástupcov žiakov sa bude vyučovanie uskutočňovať nasledovne:

**Dištančná forma vyučovania** bude pokračovať pre žiakov 6. až 9. ročníka v nezmenenom režime a forme. Žiaci, ktorých rodičia sa rozhodli nevyužiť možnosť prezenčného vzdelávania od 01. 06. 2020 do 30. 06. 2020 budú informovaní o prípadných zmenách v dištančnom vzdelávaní.

Každý triedny učiteľ vypracuje  **zoznam žiakov svojej triedy**, resp. skupiny, kde vyznačí vybratú formu štúdia každého žiaka. Žiaci prihlásení na prezenčnú formu vzdelávania v prípade neúčasti na vyučovaní, budú evidovaní v triednej knihe ako neprítomní na vyučovaní. Ak zákonný zástupca žiaka zmení dištančnú formu vyučovania za prezenčnú v priebehu mesiaca jún, zmenu nahlási triednemu učiteľovi, ktorý vykoná záznam o zmene.

***Príchody žiakov do školy*** *sa budú realizovať nasledovne:*

1. *roč. vchod pre 1.stup. od 7.00 hod.-7.45 hod.*
2. *roč. vchod pre 1.stup. od 7.00 hod.-7.45 hod.*
3. *roč. vchod pre 2.stup. od 7.00 hod.-7.45 hod.*
4. *roč. vchod pre 2.stup. od 7.00 hod.-7.45 hod.*
5. *roč. vchod pre 2.stup. o 7.30 hod. -7.50 hod.*

*Vyučovanie začína o 8.00 hod.*

Dňa 01. 06. 2020 každý žiak pri vstupe do školy odovzdá triednemu učiteľovi **„Čestné vyhlásenie rodiča“** o zdravotnom stave dieťaťa. Rodič urobí tak vždy, ak bude žiak chýbať v škole viac ako **tri po sebe idúce dni**. Bez uvedeného dokumentu škola neumožní žiakovi zúčastňovať sa prezenčného vzdelávania sa v škole. V prípade, že u dieťaťa je **podozrenie alebo potvrdené ochorenie na COVID 19,** bezodkladne o tejto situácii rodič informuje príslušného vyučujúceho a riaditeľa školy. Povinnosťou zákonného zástupcu je aj bezodkladne **nahlásenie karantény**, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

Pri vstupe žiaka do budovy školy bude prebiehať **každodenný ranný zdravotný filter**. Žiakom bude zmeraná telesná teplota **bezdotykovým teplomerom** a bude zabezpečená dezinfekcia rúk všetkých osôb pri vstupe do budovy. V prípade zistenia zvýšenej telesnej teploty alebo iných prejavov ochorenia, nebude žiak prijatý do školy, ihneď bude o jeho stave informovaný zákonný zástupca. Príchod chorého žiaka  do školy môže spôsobiť škole vážne organizačné problémy a ohroziť zdravie iných žiakov, ako aj učiteľov. Preto aj pri najmenšom prejave akéhokoľvek ochorenia je potrebné dieťa nechať doma. Žiaci do školy prichádzajú a odchádzajú len s osobami, ktoré so žiakom žijú v spoločnej domácnosti. Pri ceste do školy sa sprevádzajúce osoby a žiaci riadia opatreniami ÚVZ SR s pokynmi RÚVZ. Sprevádzajúce osoby sa vo vnútorných priestoroch školy nepohybujú.

Žiaci budú mať v triede pripravené podmienky zohľadňujúce zvýšenú potrebu hygienického umývania si rúk.  **Každý žiak je povinný mať z domu dve rúška a jeden balíček hygienických vreckoviek.** Triedy budú pravidelne vetrané. Smetné koše budú bez príklopov.

Zákonný zástupca zodpovedá za dodržiavanie hygienicko-epidemiologických opatrení pri príchode žiaka do školy a pri odchode žiaka zo školy (nosenie rúšok, dodržiavanie odstupov, dezinfekcia rúk).

**Využívanie WC** bude čiastočne organizované, aby sa nestretávalo na WC nežiaduce množstvo žiakov z rôznych skupín, ale s ohľadom na potreby žiaka. WC budú najmenej dvakrát denne hygienicky ošetrované. **V priestoroch WC budú umiestnené tekuté mydlá a jednorazové papierové uteráky.**

**Nosenie rúšok**. Každý žiak bude do školy prichádzať s rúškom na tvári, toto si môže (ale nemusí) zložiť vo svojej triede resp. skupine. Pri pohybe po spoločných priestoroch školy a   v exteriéri školy rúško využíva (má založené). Rovnako ho využíva aj cestou do školskej jedálne.

Do konca školského roku škola neorganizuje žiadne spoločné akcie – besiedky, výlety, rozlúčky so školským rokom a iné hromadné podujatia, kde dochádza k združovaniu väčšieho množstva osôb.

Nepedagogický zamestnanec školy nosí rúško alebo ochranný štít. Pedagogický zamestnanec a odborný zamestnanec (napr. asistent učiteľa) majú odporučené nosiť rúško alebo ochranný štít pri výkone výchovno-vzdelávacieho procesu, v ostatných prípadoch nosia rúško alebo ochranný štít.

**Všetky priestory školy budú hygienicky čisté**. V triedach je zabezpečené časté a intenzívne vetranie. Dvakrát denne sa budú dezinfikovať kľučky dverí a zábradlie. Dvakrát denne sa budú umývať a dezinfikovať WC, podlahy tried. Raz denne sa budú čistiť v triedach  umývadlá, vodovodné batérie, lavice, úložné priestory a smetné koše. Raz denne sa bude dezinfikovať schránka školy.

Presuny skupín žiakov, pohyb po chodbách, návštevu toaliet budeme organizovať tak, aby boli minimalizované kontakty ako medzi skupinami, tak jednotlivcami a zamestnancami školy. Každá skupina bude mať presne stanovené prestávky a aj čas na obed.

**Vstup do školskej jedálne** bude organizovaný a realizovaný za prísnych hygienických podmienok. Stravu vydáva personál spolu s čistým príborom. **Žiaci si nebudú sami jedlo a pitie nakladať a neberú si ani príbory**. Celé jedlo im bude vydané. Žiaci budú prichádzať do jedálne s dozorom a podľa presne stanoveného harmonogramu, aby nedochádzalo k ich hromadeniu  v priestoroch jedálne. **Pri príprave jedál a pri vydávaní jedál budú dodržiavané potrebné hygienické pravidlá.**